I 2016 skapte sølvreven Ingrid stort engasjement da NRK fortalte hvordan hun brukes til å trene hunder. Hun satt i et bur inne i et kunstig hi mens hunder trente på å finne henne.

Dyrevernerne mente dette stresset reven så mye at praksisen ikke burde fortsette, mens de som drev med hitreningen mente de kunne dokumentere at reven ble godt ivaretatt og ikke stresset eller skadet.

Terrieren Chilli øver seg til revejakt, og må finne fram til den levende reven som sitter innerst i det kunstige hiet. Der skal terrieren bjeffe og si fra til eieren at reven er funnet. Foto: Ina-Kristin Lindin / NRK

Nå har Miljødirektoratet sendt ut en ny viltforskrift som gjør det helt klart at det er forbudt å holde vilt for trening av hund.

Begrepet vilt gjelder også for rev som er født i fangenskap.

Knut Morten Vangen, seksjonsleder i Miljødirektoratet, sier at dette faktisk har vært forbudt inntil nå, men at forskriften ikke var helt klar.

– Derfor valgte vi nå å gjøre det helt tydelig at dette ikke er tillatt, av hensyn til dyrevelferden – at reven skal ha det bra, sier Vangen.

Det siste året har det pågått en høring, der det har vært inne et forslag om å tillate såkalt hitrening, men dette møtte sterk motstand.

Deler av hundemiljøet har forsvart praksisen, mens både Mattilsynet og dyrevernere har vært kritiske.

Glade dyrevernere

For dyrevernsorganisasjonen NOAH er det en stor seier, selv om de mener lovverket også tidligere har sagt at dette er forbudt.

Leder i NOAH, Siri Martinsen, er fornøyd med at det nå blir klart at det er ulovlig å holde rev i fangenskap for å la hunder drive jakttrening. Foto: Bente Isefjær / NOAH

– Miljødirektoratet vil si det har vært forbudt, men Mattilsynet har ikke grepet inn når vi påpeker at det skjer, sier Siri Martinsen, som nå håper praksisen stopper opp helt.

Også Dyrevernalliansen roser Miljødirektoratet. Daglig leder Anton Krag skriver til NRK:

– Det er gledelig å registrere at dyrevelferd blir tatt på alvor av Miljødirektoratet.

Etter det NRK kjenner til har det pågått trening med hund og levende rev i kunstige hi på åtte steder rundt om i landet.

Har avventet en avgjørelse

Norsk Terrier Klub har tidligere etterlyst klare retningslinjer. Leder for hikomiteen i Frogn, Lena Kjempengren, forteller at de det siste året ikke har drevet med slik trening i påvente av en avklaring.

Fra 1. april i år skal det ikke være tvil om at det er forbudt å la rever som Ingrid sitte og vente på at hundene skal finne henne. Foto: Ina-Kristin Lindin / NRK

– For oss er dette en dårlig nyhet. Nå blir det slått en strek over dette uten at noen har snakket med oss etter høringsrunden. De har valgt å høre på uttalelser fra folk som ikke har vært og sett på hvordan dette fungerer, sier hun.

Hun anslår at det er omkring ti rever her i landet som har vært brukt til trening på denne måten. Hun tror ikke det blir åpnet for noen unntak, og dermed må de finne andre måter å trene hunder på.

– Det er vanskeligere å gi hunder erfaring og å finne ut om de er egnet til å bli brukt i avl uten å trene slik vi har gjort, sier Kjempengren.